Danskerne må leve med højere taxipriser i julen og hen over nytår – men til gengæld får de lavere priser på hverdage, og ventetiden på en taxi er nedbragt.

Sådan lyder meldingen fra Palle Christensen, bestyrelsesformand for og daglig leder i Taxa 4x35, der er en af de taxi-virksomheder, der har skruet markant op for priserne på kørsel i juledagene:

»Vi har haft betydeligt flere vogne på gaden i år. Det har betydet, at vi har kørt alle turene. Der er ikke nogen, der har skulle vente halve og hele timer på at få en vogn,« siger Palle Christensen og fortsætter:

»Den absolutte majoritet af de chauffører, der kører på gaden, er provisionslønnede. Så hvis vi skal have dem til at fravælge rødvinen til anden, så skal det være, fordi der er penge i det,« siger han.

Hos Amager-Øbro/4x27 lyder samme budskab:

»Vi kan ikke tvinge vognmændene ud at køre. Den eneste måde, vi kan få dem ud at køre, er ved at hæve priserne, så de får en ordentlig løn,« siger formand Claus Rubek Jørgensen.

Danskere har hen over julen delt kvitteringer for høje regninger på taxiture på de sociale medier. Et eksempel fremviste folkeskolelærer Per Bang, da han i julen måtte slippe lige under 900 kroner for en godt 13 kilometer lang taxitur med familien i København.

Til Ekstra-Bladet har flere chauffører samtidig beklaget sig over, at de højere priser skræmmer kunderne væk, og at det giver dem mindre lyst til at køre taxi i juledagene.

3F, der er fagforening for taxichaufførerne, afviser lodret taxiselskabernes hovedargument for at skrue priserne op.

»Det er noget vrøvl. Mange af de chauffører, der kører taxi, har en anden etnisk baggrund end dansk og fejrer ofte ikke jul, så det er fuldstændigt grotesk, de priser, vi ser i dag,« siger formand for 3Fs Transportgruppe Jan Villadsen.

»Det er et produkt, der er kommet på linje med alle andre«

I juledagene har danskerne mærket effekten af den nye taxilov. Loven, der trådte i kraft 1. januar 2018, har liberaliseret taximarkedet og medfører blandt andet, at taxiselskaberne nu selv kan regulere priserne inden for en bestemt prisramme.

Prisrammen betyder, at taxiselskaberne selv kan sætte starttakst og kilometer- og minuttakst alle årets dage, men dog under et prisloft. Dette loft ligger særligt højt i juledagene.

De to taxiselskaber Amager-Øbro/4x27 og Taxa 4x35, der har skruet særligt op for priserne 24. til 26. december samt 31. december og 1. januar, er medlemmer af brancheorganisationen Dansk Erhverv. Her understreger fagchef for Transport Morten Højte Stenbæk, at de høje priser er et udslag af en tilpasningsperiode:

»Det er meget store udsving, vi ser lige nu, men det skyldes, at vi er i en tilpasningsperiode. Vi har et marked, der er gået fra en fuldstændigt låst ordning til det her. Vi har til gode at se, hvilket prisleje det her lægger sig i. Men det er et produkt, der er kommet på linje med alle andre. Nogle dage er der tilbud, og andre må du give fuld pris,« siger Morten Højte Stenbæk.

»Tåbelige grådighed«

Også i Forbrugerrådet Tænk har man fulgt taxipriserne. Det var aldrig meningen, at taxiselskaberne skulle op og ramme prisloftet på denne måde, mener cheføkonom Martin Salamon:

»Man har lavet loftet, for at starttaksten ikke skal gå fuldstændigt over gevind, men tanken har ikke været, at når der så kommer en højtid, så skal man bare køre med de højeste priser hele dagen,« siger Martin Salamon.

Han opfordrer til, at man finder alternativer til taxikørsel hen over hellig og fridagene, men er klar over, at det ikke er alle, der har mulighed for at tage bussen.

»I sidste ende er der stadig forbrugere, der bliver ramt hårdt af det. De, som ikke har råd til at betale de høje priser og ikke har andre muligheder for at komme hjem til familien,« siger han og fortsætter:

»Den tåbelige grådighed, som nogle selskaber lægger for dagen, kan man kun håbe på bliver straffet ved, at forbrugerne vender dem ryggen, og at chaufførerne protesterer.«

Også direktør i Dansk Taxi Råd – taxiselskabernes brancheforening – Trine Wollenberg, erkender, at ikke alle taxiselskaber har formået at forvalte de nye prisrammer gennem årets julehøjtid på balanceret vis:

»Vi synes overordnet set, at det er godt, at taxiindustrien nu har mulighed for at regulere priserne, for det giver mere konkurrence i markedet. Jeg tror dog, at nogle selskaber efter nytår vil opdage, at de måske ikke har så mange kunder, fordi nogen har valgt dem fra. Det er jo vigtigt, at selskaberne også tænker på, at når man fastsætter priserne, skal man have kunder hele året og ikke kun tjene på dem til jul og nytår.«

Trine Wollenberg understreger desuden, at det langt fra er alle taxiselskaber, der har hævet priserne til grænsen.